TSE บุ๊กกำไรขาย “โซลาร์ฟาร์ม” ญี่ปุ่น Q1 มูลค่า 603 ลบ. หวังใช้หนี้-ขยายการลงทุน
TSE บุ๊กกำไรขาย “โซลาร์ฟาร์ม” ญี่ปุ่น โครงการ ฮานามิซึกิ ในไตรมาส 1/65 รวมมูลค่า 603 ลบ. หวังใช้หนี้บางส่วน-ขยายการลงทุน
1 มี.ค. 2565

บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า ที่ประชุมคณะกรรมการบริษัทที่ผ่านมา มีมติอนุมัติให้จำหน่ายเงินลงทุนในโรงไฟฟ้าพลังงานแสงอาทิตย์ (Solar PV Farm) ที่ตั้งอยู่ในประเทศญี่ปุ่น โครงการ ฮานามิซึกิ (Hanamizuki) ขนาดกำลังการผลิตติดตั้งและตามสัญญาซื้อขายไฟฟ้า 18.1 เมกะวัตต์ และ 13.5 เมกะวัตต์ ตามลำดับ ให้กับผู้ประกอบการธุรกิจโรงไฟฟ้าในประเทศญี่ปุ่น โดยเป็นการขายเงินลงทุน 100% ของ Ishikawa Hanamizuki 1 G.K. (IH1) ที่ถือโดย TSE Group International PTE. LTD. (TSI) และของ Ibaraki Ushiku 2 G.K. (IU2) ที่ถือโดย Solar Assets PTE. LTD. (SA) ซึ่งเป็นบริษัทย่อยของ TSE ถือหุ้นในสัดส่วน 100% ด้วยมูลค่าการขายโครงการ จำนวน 2,101 ล้านเยน หรือ ประมาณ 603 ล้านบาท
ทั้งนี้บริษัทฯ คาดว่าจะบันทึกกำไรจากการจำหน่ายเงินลงทุนดังกล่าวภายในไตรมาส 1/2565 ซึ่งจะส่งผลให้บริษัทฯ มีสภาพคล่องและสามารถนำเงินจากการขายเงินลงทุนดังกล่าวไปชำระหนี้สินบางส่วน อีกทั้งยังนำไปเป็นเงินทุนหมุนเวียนสำหรับการลงทุนในโครงการใหม่ด้านพลังงานทดแทนทั้งในประเทศและต่างประเทศเพื่อสร้างผลตอบแทนให้กับผู้ถือหุ้นที่สูงขึ้น และคาดว่าจะรู้ผลการเจรจาเข้าซื้อสำเร็จภายในปี 2565